section_heading: Scenarij
paragraph_text: Dana 6. rujna 1894. Sherlock Holmes zuri kroz prozor i dosađuje se jer nema slučajeva koji bi zaslužili njegovu pozornost. Kapetan Stenwick javi mu da je njegov mladi sluga maorskog podrijetla nestao u nerazjašnjenim okolnostima. Holmes brzo otkrije ne samo da je dječak otet, nego i da su ga otela dva muškarca, od kojih je jedan znatno veći od drugoga. Nekoliko tragova dovede ga do pristaništa na rijeci Temzi, gdje sazna da je ondje došlo do sličnih otmica stranaca. U daljnjoj istrazi Holmes i Watson otkriju napušten podzemni hram, a na žrtvenom oltaru pronađu okrvavljeno i izmučeno truplo. Naiđu i na opijum pomiješan s morfijem, a Holmes zaključi da se ta mješavina rabila za uspavljivanje žrtava kako bi ih otmičari mogli oteti i prokrijumčariti iz države. Nakon što otkrije sanduk s natpisom "Black Edelweiss Institute", Holmes se prisjeti da je planinski cvijet runolist (Leontopodium alpinum) švicarski nacionalni simbol.